SET บ่ายแกว่งตัว – ไร้ปัจจัยใหม่หนุนโบรกฯ แนะ “ซื้อ” WORK ชูเป้า 55 บ.
SET บ่ายแกว่งตัว - ไร้ปัจจัยใหม่หนุน พร้อมให้แนวรับ 1,580 จุด แนวต้าน 1,595 จุด โบรกฯ แนะ “ซื้อ” WORK ชูเป้า 55 บ. ปัจจัยหนุนเพียบ
27 ม.ค. 2560

ข่าวหุ้นธุรกิจออนไลน์รายงานตลาดหุ้นไทยดัชนี SET ภาคเช้า (27 ม.ค.) เงียบเหงา เนื่องจากตลาดหุ้นส่วนใหญ่ในภูมิภาคปิดทำการในเทศกาลตรุษจีน ทำให้วอลุ่มของตลาดหุ้นไทยเบาบางลง ขณะที่ดัชนีขึ้นมามากแล้วจึงมีแรง take profit แต่ไม่ได้ทำให้ sentiment เสียและยังมอง down side จำกัด ทิศทางช่วงบ่ายคาดแกว่งกรอบแนวรับ 1,580 จุด แนวต้าน 1,595 จุด
น.ส.ธีรดา ชาญยิ่งยงค์ ผู้ช่วยผู้อำนวยการฝ่ายวิเคราะห์ บล.ฟิลลิป (ประเทศไทย) เปิดเผยว่า ตลาดหุ้นไทยเช้านี้บรรยากาศการลงทุนเงียบเหงา เนื่องจากตลาดหุ้นส่วนใหญ่ในภูมิภาคปิดทำการในเทศกาลตรุษจีน ทั้งจีน เวียดนาม เกาหลีใต้ ไต้หวัน จึงทำให้ปริมาณการซื้อขายของตลาดหุ้นไทยบางตาลงเมื่อเทียบกับทุกวันที่ผ่านมา
ประกอบกับ ตลาดหุ้นบ้านเราปรับตัวขึ้นมามากแล้ว จึงมีแรงขายทำกำไร (take profit) ระหว่างทางบ้าง ซึ่งเป็นเรื่องปกติ แต่ก็ไม่ได้ทำให้ทิศทางตลาดเสียไป sentiment การลงทุนที่ยังเป็นไปในทิศทางสดใส และยังมอง down side จำกัด ถึงแม้ความผันผวนยังมีอยู่บ้าง วันนี้เห็นแกว่งกรอบสลับบวก-ลบ แม้ว่าจะอิงทางลบมากกว่า โดยทิศทางช่วงบ่ายคาดว่าจะแกว่งตัวในกรอบ โดยให้แนวรับ 1,580 จุด แนวต้าน 1,595 จุด ขณะที่ต้นสัปดาห์หน้าหลายตลาดในภูมิภาคก็ยังปิดทำการอยู่
 
บล.ธนชาต ระบุในบทวิเคราะห์ (27 ม.ค.) SET “พักฐาน” สั้น หลังทดสอบแนวต้านทางจิตวิทยา 1,600 จุด อย่างไรก็ดีเรายังให้น้ำหนักกับการเข้าสู่ Bull season ในเดือน ก.พ.-มี.ค.ของ SET ที่มีโอกาสให้ผลตอบแทนเป็น”บวก” สูง 8-9 ปี ใน 10 ปีที่ผ่านมา ทำให้ SET มีแนวโน้ม extended rally ไปที่ 1,622-1,650 จุด ในระยะสัปดาห์ต่อไป เริ่มเห็นการฟื้นตัวของหุ้นกลุ่มสื่อ อย่าง WORK และ PLANB แม้คาดการณ์ผลการดำเนินงาน ไตรมาส 4/59 ไม่ดี แต่จะ Turnaround ใน ไตรมาส 1/60
ในขณะเดียวกันแนะนำ “ซื้อ” WORK เป้าหมายระยะสั้น 53/55 บาท จาก 1) แม้ผลการดำเนินงาน ไตรมาส 4/59 จะไม่ดี แต่นักลงทุนรับรู้ไปแล้ว ขณะที่คาดกำไรปี 2560 จะเติบโต เพิ่มขึ้น 268% ที่ 502 ล้านบาท จากเม็ดเงินโฆษณาที่เพิ่มขึ้น และการปรับราคาค่าโฆษณาเป็น 60,000 บาท/นาที หรือ เพิ่มขึ้น 20% จากปีก่อน 2) การเติบโตของสื่อโฆษณาผ่าน Social media เป็นโอกาสในการทำเงินมากขึ้น โดย WORK มีการถ่ายทอดผ่านสื่อออนไลน์อย่าง YouTube, Facebook และ Line คิดเป็นรายได้ 50 ล้านบาทในปี 2559 และเพิ่มขึ้น 100 ล้านบาทในปี 2560 และ 3) ทางเทคนิคราคาหุ้นทำ New High เป้าหมายระยะสั้นที่ 53 / 55 บาท หรือภาพระยะสัปดาห์ไปได้ไกลถึง 64 บาท (พื้นฐาน 52 บาท)
 
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT   มูลค่าการซื้อขาย 992.99 ล้านบาท ปิดที่ 418.00 บาท ลดลง 2.00 บาท
THAI  มูลค่าการซื้อขาย 791.12 ล้านบาท ปิดที่  21.90 บาท ลดลง 1.00 บาท
AOT   มูลค่าการซื้อขาย 700.34 ล้านบาท ปิดที่ 404.00 บาท ลดลง 4.00 บาท
PTTEP  มูลค่าการซื้อขาย 622.83 ล้านบาท ปิดที่  98.00 บาท ลดลง 0.50 บาท
BA    มูลค่าการซื้อขาย 586.10 ล้านบาท ปิดที่  22.10 บาท ลดลง 0.70 บาท